Huey Long

Huey Pierce Long Jr. (Winnfield, Louisiana, 1893lo abuztuaren 30a – Baton Rouge, 1935eko irailaren 10a) estatubatuar politikaria izan zen. Kingfisher deitua, politikari populista ezkertiarra izan zen, Ameriketako Estatu Batuetako Alderdi Demokratako kidea. Depresio Handian nabarmendu zen Franklin D. Roosevelt presidentearen New Deal politiken aurkako kritikengatik, Longek behar bezain erradikalak ez zirela uste baitzuen. Pertsonaia eztabaidagarria izan zen, alde batetik pobreen defendatzailetzat jotzen zen, eta bestetik demagogo faxistatzat.

Long Louisianako ipar pobretuan jaio zen, eta eskatzaile pobreen abokatu gisa lan egin ondoren, Louisianako Zerbitzu Publikoaren Batzordeko kide hautatu zuten. Kargu honetan Standard Oil bezalako enpresa handiak auzitara eraman zituen.

1928an Louisiana estatuko gobernadore izateko hauteskundeak irabazi zituen. Kargu horretatik, gizarte-programak bultzatu zituen eta herri-lanen proiektu handiak antolatu zituen. 1929an, estatuko senatuan epaiketa politikorako saio batek porrot egin zuen.

1930ean Ameriketako Estatu Batuetako senatari hautatu zuten, baina 1932ra arte ez zuen karguaren zina egin. Isolazionista bat izan zen enpresa handiek eta burtsak Estatu Batuen kanpo-politika zuzentzen zutela pentsatzean. 1932ko hauteskundeetan Roosevelt babestu zuen, baina 1933tik aurrera kritikatzen hasi zen. Ekonomia suspertzeko, Longek gastu federal masiboa proposatu zuen, aberastasunaren gaineko zerga eta aberastasunaren banaketa. Proposamen horiek milioika pertsonak babestu zituzten, eta, ondoren, Rooseveltek horietako batzuk aplikatu zituen.

Longek 1936ko hauteskundeetara aurkeztu zuen bere hautagaitza. 1935eko irailaren 8an, Carl Weissek Huey Long tirokatu zuen Louisiana estatuko Kapitolioan. Longen bizkartzainek berehala hil zuten Weiss, eta Long bi egun geroago hil zen.

Kategoria:Louisianarrak
Kategoria:Ameriketako Estatu Batuetako baptistak
Kategoria:Ameriketako Estatu Batuetako Alderdi Demokratako politikariak
Kategoria:Ameriketako Estatu Batuetako senatariak
Kategoria:Eraildako politikariak